
	Относно раздел 1 „Проблем/проблеми за решаване”
Предлагаме при представянето на проблема да се включи информация относно схемите за държавна помощ за българската филмова индустрия и по-конкретно да се разгледа схемата за минимална помощ за промоция и показ на филми по чл. 26, ал. 1, т. 5 от ЗФИ (De minimis) – годишни субсидии, брой финансирани проекти, размер на разпределените средства и т.н.
Напомняме, че при извършването на частична предварителна оценка на въздействието следва да се използват конкретни данни и статистики, които са съществена част от дефинирането на проблемите. В тази връзка биха могли да се включат данните от годишните отчети на Изпълнителната агенция Национален Филмов Център (ИА НФЦ), свързани с процедурата за държавното финансиране по схемата за минимална помощ за промоция и показ на филми. 
Относно раздел 3 „Заинтересовани страни”
Предлагаме да се посочи броя на лицата, кандидатствали за получаване на държавно подпомагане по схемата за минимална помощ; броя на лицата, регистрирани и вписани в единния публичен регистър на ИА НФЦ, като например филмови продуценти; разпространители на филми; лица, осъществяващи показ на филми на територията на Република България и др.
Относно раздел 4 „Варианти на действие. Анализ на въздействията:”
Необходимо е вариантите на действие да бъдат подробно изложени, като при разработването на Вариант 1„Без действие“ следва да се представи актуално състояние на сектора по отношение на производството, разпространението, промоцията и показа на български филми, действащите правни норми и изисквания за държавно подпомагане на филмовата индустрия и др., а във Вариант 2 следва да се опишат предвидените конкретни нормативни промени в ЗФИ.
Относно Анализ на въздействията
Предвид че актът засяга пряко малките и средните предприятия препоръчваме въздействията да бъдат оценени в качествено, количествено и/или парично изражение.
Относно раздел 11 „Информационни източници:”
Предлагаме в раздела да бъдат посочени чрез заглавие и електронни връзки всички относими нормативни актове, аналитични документи, доклади, източници на статистически данни и др.



	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.

	**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.

	***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.

	****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

